Ихыркәшоуп Аԥсны ахада 6-тәи иалхрақәа. Ҩ-етапк рыла ишьақәгылаз алхраҿы, АКХ ишҳаланаҳәаз ала, аиааира игеит иахьа Аԥсны ахадас иҟоу Рауль Ҳаџьымба. Аихшьаалақәа рыла, уи изы рыбжьы арҭеит 39 793 алхыҩцәа, уи оппонентс имаз Алхас Кәыҵниа 38 766 бжьы иоуит. Зынӡа алхра аҩбатәи ртур аан ааира иартәеит 65,99%.
Актәи атур аан еиԥш, уажәгьы бжьаратәла 35 нызқь рҟынӡа алхыҩцәа алхрақәа рхы рыладмырхәӡеит ҳҳәар ауеит.
Иахьа сара сзыхцәажәарц исҭаху, избан актәи атур ашьҭахь иалху ахада иҿагылоз амчрақәа шеидгылазгьы, алҵшәақәа рыла аоппозициатә кандидат аԥҳьагылара зимоуз?
Ишәгәаласыршәоит, актәи атур аҿы Ҳаџьымба 20 551 бжьы иоуит, Кәыҵниа - 18 955 бжьы, ахԥатәи аҭыԥ згаз Аршба иакәзар, иоуит 18 668 бжьы. Иааидкыланы аоппозицатә мчрақәа ирхаҭарнакцәаз акандидатцәа акыр еиҳан, апартиа "Жәлар ракзаара афорум" ахаҭарнак итәқәа раасҭа.
Сара сгәанала, актәи атур ашьҭахь дара аоппозицаа еимырдоз ажәа џьбарақәеи аԥыза-министр иҟәардә азы ицоз ахәаахәҭреи акыр ирԥырхагахеит. Олег Аршба иштаб иахаҭарнакыз Леонид Лакербаиа "ампыл дара рҿы иҟоуп, ҳаԥшуп" ҳәа идәықәиҵаз аполитикатә хҿа адгылаҩцәа арблаҟьеит. Убри адагьы, апартиа "Амцахара" иадгыло, иахьа агәамбзиара змоу Аслан Бжьаниа напхгара зиҭоз аблок иахаҭарнакцәаз Сергеи Шамбеи, Баҭал Табаӷәуеи, Беслан Ешбеи "азааибагаразы ԥырхага ҳарҭеит" ҳәа Лакербаиа ажәа дәықәиҵан, дара-дара еиуеиԥшым аҳәамҭақәа хҿаҵас еимырдеит. Насгьы, иахьа уажәраанӡа аоппозициа ҵәатәы шьаҟас иамаз Аслан Бжьаниа иааникылараны иҟаз аԥыза-министр иҭыԥ Анқәаб дшеиҩаӡоз аахтны Лакербаиа алхыҩцәа идирдырит. Абасала, абарҭ аилахәаахәҭрақәа зегьы зшьара иқәдырҟьаз рацәаҩхеит.
Арҭқәа азымхакәа, хара имгакәа Лакербаиа ауаажәлар идирҳаит, актәи атур ашьҭахь Анқәаб Ҳаџьымба иҟынтә аԥыза-министрс аҟаларазы ааԥхьара иоуит ҳәа. Уи ииашоу ииашаму аҭак апартиа "Афорумгьы", акандидат Ҳаџьымбагьы рҟынтә иаҳмаҳаит, аха Лакербаиа уи ала адырра ҟаиҵеит "Анқәаб дшақәшаҳаҭымгьы", ажәалагалақәа изҭо дшыҟоу, насгьы асасааирҭа "Интер-Сухум" аҿы цәыббрамза 4 рзы имҩаԥыргаз адгылаҩцәеи дареи реиԥылараҿы, "зегь ҳарҿагылоит" ҳәа ҳабжьы аҳҭоит ҳәа аҳәамҭақәагьы ҟарҵахьан "Аиҭаира" адгылаҩцәа, рхада "уи ҵакыдоуп" ҳәа азгәеиҭазаргьы.
Цәыббрамза 5 рзы, амш ахи аҵыхәеи рыла, Анқәаб иштаби аҩбатәи аҭыԥ змаз аоппозициа ахаҭарнакцәеи ажәақәа еимырдазаргьы, "ҳааибагеит" ҳәа аҳәамҭа ҟарҵеит ауха, убри ашьҭахь аӡыргаратә плакатқәа рҿы Алхас Кәыҵниа ивараҿы иаацәырҵит Анқәаб ипортреҭ, уаанӡа ивагылаз Бжьаниа иҭыԥан.
Ишдыру еиԥш, Анқәаб кандидатс дықәгыламызт, аха мызкы ахи аҵыхәеи рыла иара иқәиргылаз акандидатцәа 18 нызқь бжьы инареиҳаны излароуз ала, Жәлар Реизара адепутат Анқәаб ихәшьадит, "Амцахара" акандидат иара ида иааишьа шимам.
Абасала, ҽнак хәлаанӡа ицоз аԥыза–министр иҟәардә аиҩаӡара иахҟьоз аоппозициабжьаратә уаҟьанчаҟьан аҭыӡшәа нҵәазаргьы, аҩбатәи атур алҵшәақәа рыла, ари аидылара аиааира аанамгеит, избанзар, сара сгәанала, Алхас Кәыҵниа адебатқәа рҿы ицәажәараҿы иаахтны имҳәеит иара далырхыр ԥыза-министрс иҟало ихьӡ, "сара схәаахәҭуам" ҳәа азгәаҭо. Анқәаб идгылаҩцәа ирмоуит аилыркаа, иаҳҳәап, Кәыҵниа даиааир, рҵәатәы шьаҟа ду иааникыло аҭыԥ азы.
Даҽа ганкахьала, еилкаамхеит Бжьаниа игәабзиара шьақәыргыланы дгьежьыр, ипозициақәа зеиԥшрахо, абасала, иара усгьы зыжәҩа ҭҟьаны иҟаз аелекторат аҟәардә ду азы имҩаԥысуаз аимҵакьача анырба, "ажәлар рызҵаара" аполитикаҿы иааннакыло аҭыԥ шхьысҳау гәарҭазар ауеит. Аоппозициаа аԥыза-министр иҭыԥ азы аицәажәарақәа анымҩаԥыргоз, алкаақәа ҟазҵаз аелекторат цәыббрамза 8 рзы, "иҟоу дыҟаз" рҳәазшәа, рыбжьқәа Рауль Ҳаџьымба иахь рхы дырхеит.
Актәи атур аҿы акандиадтцәа ирымаз алхҩы ибжьқәа ирыцлаз ҳазааҭгылозар, 19 241 бжьы изацлеит Ҳаџьымба, Кәыҵниа - 19 812. Актәи атур аҿы Рауль Ҳаџьымба хыԥхьаӡарала 1 596 рыла аԥхьагылара злаимаз ала, аиааира игеит.
Аиашазы, еиуеиԥшым алхрақәа зыла иабахьо лаҳасабала исҳәарц сылшоит сынтәатәи алхрақәа рҿы аԥыза-министр иҟәардә азы ицоз аполитикатә еимҵакьачара аҩыза шысымбац. Абас иаахтны аҭыԥ аиуразы аилахәаахәҭра иеиԥшхаз аиҿцәажәарақәа мҩаԥызгоз адепутат Анқәаб аоппозициаа аиааира роура даӡывасит ҳәа агәаанагара сызцәырҵит, иалкааны кандидатк абжьы иҭара агәаӷьра зцәыуадаҩыз алхҩы лаҳасабала.
Алхрақәа хыркәшоуп, аха ари анысыҩуа аоппозициа ахаҭарнакцәа Рауль Ҳаџьымба аиааира игеит ҳәа АКХ иҟанаҵаз алаҳәара "ааи, ҳақәшаҳаҭуп" ахырымҳәаац, Кәыҵниа иштаб аус аҭҵааразы Иреиҳаӡоу аӡбарҭахь ашәҟәы рышьҭырцгьы ргәы иҭоуп.
Автори аредакциеи ргәаанагарақәа еиқәымшәозар ҟалоит.
Иара убас шәаԥхьар ҟалоит:
Аинар Ҷыҭанаа, Sputnik
Ҭагалантәи амш ԥхақәа руак азы ҩыџьа апоетцәа – Дырмит Габалиеи Абзагә Аҟалӷьбеи, аҽнышьыбжьон, амшын аԥшаҳәаҿы каҳуажәра ишаҿыз снарыхҭыгәлеит.
Мышқәак рышьҭахь ажурналист Девид Гобечиа дҳацны, мрагыларахь ҳхы рханы амҩа ҳанылахьан. Ҳарҭ ҳахҩык иҳацын "ҳҵәаӷәамҭақәа", Девид – "ифото-видео-блаҭыхга".
Крааҵуан жәеинраалақәак ҳармыԥхьеижьҭеи – абас иҟан ҳныҟәара аҿыҵга. Зегь раԥхьа уи ахшыҩзцара ихаҿы иааит Дырмит, иара убасҟан, аԥшаҳәаҿы акаҳуа анаҳжәуаз аамҭазы.
Аҽны ҳаҭааит Басариа ихьӡ зху Очамчыратәи ашкол-интернат. Уи аамҭазы "коронавирус" ҳцәагьы ҳацәагьы макьана иаламшәацызт аҟнытә ҳрыдыркылеит ҳаргәыдыҳәҳәаланы. Имаацызт адистанциа-мистанциақәа "рмодагьы".
Апоетцәа рҭеиҭыԥш ашколхәыҷқәа рхаҿы ишааиуа ҳашьашәалон ҳәа сгәы иаанагом, аха а-Пушкинхареи а-Шьынқәбахареи аҽны ҳаргьы хықәкыс иҳамаӡамызт. Сааҭк аҟара иргәарԥханы иӡырҩуан аҵаҩцәагьы. Рнапеинҟьабжь еиҳа-еиҳа иӷәӷәахо ианалага – иазҳархеит. Избанзар зны-зынла уи агәыԥҵәарагьы иадыргоуп.
Ԥыҭк ҳагәқәа (анаҩс ҳлымҳақәагьы) анҳарда, аԥшәмацәа адиреқтор иуадаҟны пату ҳақәырҵар рҭаххеит. Ашкол уанҭо ари ауадахь анагарақәа бзиарак иазҳәам, џьаракы аҩнагалара-аҩныгараҿы уаныцхырааҩу алаҳамҵозар. Аха уажәазы сасра ҳуеит, ҳзыцәшәо егьыҟам.
Дук мырҵыкәа ашкол анапхгареи арҵаҩцәеи иҭабуп ҳәа нараҳәаны, аԥсуа шәақәа ҳәо, мамзаргьы ирӷызуа, ҳазлааз ала ашьшьыҳәа ҳанҿынаҳхеит. Ҳаԥхьаҟа Аҟәанӡа ишьҭоу амҩа хароуп, арҿиара мҩа акәзар – нҵәара ақәӡам.
– Ҳзусҭцәоу жәдыруама? – ҳәа ҿааиҭит Дырмит, Очамчыра ҳаналсуаз аамҭазы.
– Ыы? – ҳҳәеит ҳаргьы, иҵаашьа џьашьаны.
– "Ашацкыра апоетцәа" ҳауп.
Ари машәыршақә иҳәаз ажәақәамызт, анаҩстәи ҳныҟәарахьгьы "Ашацкыра апоетцәа" раҳасабала амҩа ҳақәлеит. Жьҭаарамза 24 рзы ҳара ҳаҭааит Ҷыҷыкәа Хьиба ихьӡ зху Баслахәтәи абжьаратә школ.
Аԥсуаа рҳәашьа, сара истәуп ҳәа акәым изысҳәо, аха ари ашкол аҵас бзиақәеи аҳаҭыри змоу ҵараиурҭоуп. Аԥсуа шәҟәыҩҩцәеи апоетцәеи ирызку, ашкол ашҭа ҭбааҭыцә ҭзырҭәаауа абаҳча мацара абанӡанеиуеи. Дара рнапала еиҭарҳаз аҵлақәа еиламҩашьарц азы досу анҩыларақәа рымоуп. Аԥсуара иазку ауадаҿы еизгоуп ибеиаӡоу аҭоурыхтә материал.
Акыр жәашықәса раԥхьа ари ашкол аҟны ашәҟәыҩҩцәеи ашколхәыҷқәеи рыбжьара асалам шәыҟәқәа реимдара хацыркын. Уи аҵас бзиа еиқәырханы иаагоуп иахьанӡагьы, асалам шәҟәқәа зегьы еиҷаҳарыла иҵәахуп хыхь зызбахә ҳәаз ауадаҿы.
Ашацкыра апоетцәагьы ари абаҳча ссир аҟны ҳахьӡ зҳәо ҵлак ыҟазарц ҳҭаххан, аҳаҵла ааганы еиҭаҳҳаит. Хәыҷык-хәыҷык баҳала аус анаҳуы, ҳаиасит ажәеинраалақәа рыԥхьарахьгьы.
Анаҩстәи ахҭысқәа еиҭаҳәаратә формала иаасырԥшуеит, аԥхьаҩ ажәа дасмыршьразы.
Иҭәы-иԥха имҩаҧысыз ари аиԥылара ашьҭахь ашацкыраа анаҩстәи ҳаиқәшәара шықәсыбжак еиҳаны иахырԥатәхеит. Уи зыхҟьаз аҭагылазаашьақәа рацәоуп.
Инҵәеит 2019-тәи ашықәс. 2020-тәи алагамҭа акәзар аибабарақәеи аиқәшәарақәеи рзин ааҳамнахын, "zoom" ала авидео еимадара мацара ҳҽалаҳагӡар акәхеит. Ари аамҭа иалагӡаны ҳаилазаара иацлеит: Алмас Шьалашьаа, Шьазина Бганԥҳа, Ҳаџьараҭ Џьыкьырба, Адгәыр Амԥар.
Ачымазара иадҳәалаз агәыҭҟьарақәа маҷк ианеихсыӷь, ԥхынгәымза 23 аҽны, Дырмит Гәлиа илитературатә-мемориалтә музеи аҟны ицәыргахеит алитературатә еилазаара "Ашацкыра апоетцәа". Уи алахәылацәа досу ҳҩымҭақәа акы-ҩба ҳрыԥхьеит, иара убас инеимда-ааимдо ҳаԥхьеит "Ашацкыра апоетцәа Рҭоуба".
Аҭӡаҿы икыдын асахьаҭыхҩы Баҭал Џьапуа ҳаилазаара иазирхиаз адыргаҷагьы.
Апоет, ажурнал "Алашара" аредактор хада Анатоли Лагәлаа, аилазаара ҿыц иазкны игәаанагара ҳәо, иазгәеиҭеит:
"Аамҭа аҿахәы шаҟа иҳазҳәо, шаҟа аҵакы ҳзеилкаауа – уброуп ҳпоезиагьы аԥсы ахьҭало. Иагьа ирԥшӡаны иуҩыргьы, агәы аҵамзар, агәаӷь амамзар, аԥсуара ыҟамзар – уи алҩа иаҩызоуп. Избанзар, иахьа узыԥхьо алитература убри аҟара ирацәоуп, уи иалкааны ахатә бжьы ацәыргара мариаӡам. Аха абаҩхатәра змоу уи амаҵ иуроуп. Даара узызхьаауа, угәы иаҭаху зегьы аанужьыр ауп, иулоу наугӡарц азы, имца хааны уаблырц азы. Изгәаԥхо ҟалоит, изгәамԥхогьы ҟалоит, аха сара исҭахыз сҳәеит, са сыдагьы аӡәгьы изҳәомызт ҳәа агәаанагара ануоулак – убасҟан ауп ажәеинраала аныуҩыз".
Адгәыр Амԥар аҭоубаҭара адырхаҽны ҳаилазаара даналҵ, Гәлиа иҩны-амузеи аҟны Даур Наҷҟьебиа иҳаиҳәаз ажәақәа атыхҳәа иааҳгәалашәеит. Ашәҟәыҩҩы ҳгәыԥ алахәылацәа зегьы шнымхо, мышкы зны аӡәы ишынижьуа ҳгәы ҳҽаниҵахьан, аха уи амш ас лассы иаауеит ҳәа ҳгәы иаанагомызт.
Ааигәазы акы-ҩба усмҩаԥгатә азԥхьагәаҭаны иҳамоуп. Аԥсуа политикцәа ражәақәа рыла иуҳәозар "иҟаҵатәу рацәоуп", аха урҭ зегьы раԥхьа игылоуп арҿиара.
Алитературатә еилазаара "Ашацкыра апоетцәа" адаҟьақәа феисбуки инстаграми рҟны иаԥҵоуп. Уаҟа агәыԥ алахәылацәа рырҿиамҭа ҿыцқәеи аилазаара аԥсҭазаашьа атәы зҳәо ажәабжьқәеи лассы-лассы ишәыдаагалалоит.
Ауаажәларра амчра аԥсахразы апротесттә қәгыларақәа зымҩаԥырго анапхгара ҳазҭо русуразы агәынамӡара рымоуп азоуп. Ареволиуциақәа мҩаԥысуеит асоциалтә платформа уи азы иахьыманшәалоу атәылақәа рҿы.
Иаҳхысыз ашықәси ҳазҭалази ҳтәылаҿы аполитикатә еибарххарақәа рацәан, урҭ реиҭаҳәарагьы иаԥсам, зегь ибзианы ижәдыруа ауп. Усҟан оппозициа иҟаз, иахьа амчраҿы иҟоу анапхгара рриторика "азакәан аҳра ауа, еиҵыху ачынуаа рыштатқәа реиҵатәра, ауаа рсоциалтә бзазара ашьҭыхра" ҳәа, ԥхьатәара ирышьҭыз атәыла ахада иаамҭазы иҟаз ауашәшәырарақәа акыр иӡырганы, уи шьаҭанкыла ишеиҭаркуа агәра ҳдыргон. Аҳәара мариоуп, аха анагӡара уадаҩуп. Иҳаҩсхьоу ашықәсқәа ҳрыԥшны иаҳҳәозар, ҳтәыла ахадацәа амчрахь анеиразы аҳәаҭыхла ирзықәԥо, анаҩс урҭ рхаҭа азакәанқәа еиларгарагьы ирылакьысуам, избанзар, рус иахазыргылаз раҳаҭыр рбароуп.
Еидыз аоппозициатә блок ахада Аслан Бжьаниа иахьа амчраҿы дыҟоуп, ҳазҭоу ашықәс алагамҭазтәи аполиткатә кризис алҵшәақәа ирыбзоураны. Абар зеиӷьыҟам аҭагылазаашьа, азакәан аҳра ауа, акоррупциа маҷхо, ачынуаа рхыԥхьаӡара еиҵахо аҟаҵаразы. Макьаназы, агәыргьынчмазара аиаара раԥхьатәи ацәаҳәаҿы иазлаҟоу ала, егьырҭ зыӡбахә ҳәаз ареформақәа кьыс рымам, ачынуаа реиҵатәра акәзар, аизырҳара амҩоуп изну.
Иахьатәи Аԥсны ахада икадртә политика макьаназы иреформатәу аҟазшьа амоуп ҳазҳәом, дамеигӡакәа ацхырааҩцәеи абжьгаҩцәеи иадминистрациа иадигалоит, уаанӡатәи икритикатә згәаҭақәа ихаршҭны. Иахьатәи санҵамҭа зызку "афырхаҵаратә" темагьы сазааиуеит уажәы.
Ажьырныҳәатәи аполитикатә хҭысқәа ираԥхьагылаз Ахра Аҩӡба алхрақәа рышьҭахь "адәныҟатәи аусқәа рзы Аԥсны ахада ицхырааҩ" ҳәа дшьақәырӷәӷәоуп. Даҽакала иаҳҳәозар, ахада иадминистрациа ианақәлоз, асаркьақәа ԥыххааны амҩа аазыртуаз иаалырҟьаны ддипломатхеит. Ишыжәдыруа еиԥш, адипломатиа – акыр иаамысҭашәоу занааҭуп, уи иаднакылаӡом аӷьалпал. Рацәак аԥшрагьы аҭахымхеит.
Ҳазҭоу амза быжьба рзы асоциалтә ҳақәа рҿы иаацәырҵит "адәныҟатәи аусқәа рзы Аԥсны ахада иабжьгаҩ Ахра Аҩӡба "Урыстәылеи Аԥсни рҳәааҿы ибжьагылоу аихатә гәашә и-Toyota Land Cruiser алаӡара ду змоу абапмер ала днажәлан, ҳара ҳҳәаа дышҭалаз узырбо асахьаныҟәа. Абри алагьы аԥсуа дипломатиа ахаҿра ҿыц шьақәыргылоуп. Аиашазы, асоциалтә ҳақәа рҿы ицәырҵыз авидео ала, Toyota Land Cruiser аԥсҟы зку дшумбогьы, дук мырҵыкәа Ахра Аҩӡба иҳәеит уи иара шиакәу, изыҟаиҵазгьы "хә-сааҭк аҳәааҿы даанкыланы дахьрымаз" азы шакәу.
Ишеилкаахаз ала, ҳдипломат акоммуналтә, иара убас егьырҭ ашәахтәшәаратә ҟазшьа змоу аусқәа рзы миллионк иаадҩыло ауал иқәын, уи имшәакәан Урыстәылатәи аҳәаа ахысра азин имамызт. Ахра Аҩӡба иҟаиҵаз ахҳәааҿы иазгәеиҭеит "аҳәааҿы иҟоу аҭагылазаашьа хшыҩзышьҭра аҭатәуп" ҳәа. Адипломат иҟаиҵаз аҳәамҭаҿы иара убас иазгәеиҭоит ҳауаажәлар аҳәаа ахысраҿы ауадаҩрақәа шрымоу, сааҭла уа агылара шрықәшәо азы.
Ауадаҩрақәа ануԥыло ыҟаҵәҟьоуп, аха апрезидент иабжьгаҩ дышдипломатыз ихашҭит, адипломатиа ззыҟоу, аиҿцәажәарақәа рыбзоурала ауадаҩрақәа раԥырҟәҟәааразоуп. Авидео уахәаԥшыр иубоит еиқәаҵәасамсалуа иҟоу адипломат имашьына, акашәа имбакәа, амҽыӷра аҟазшьа аманы Аԥсны аҳәаа еихызшо агәашә инажәланы ҳтәыла ишҭалаз. Шәазхәыц, ари ҟазҵо апрезидент ицхырааҩ иоуп, баша хархьуаҩым.
Схаҿгьы исзаагом, уаанӡатәи Аԥсны ахада ицхырааҩ иакәызҭгьы, аоппозиционер Аслан Бжьаниа идгылаҩцәеи иареи иахырҳәаараны иҟаз ари ахҭыс, аха "дара ртәы" ианыҟаиҵа, хымшҟа рыԥсы ӡаны итәан. Аинформациатә хархәагақәа рҿы ари атема анцәырҵ, акыр зыбжьы цәгьахаз хҭысны ианыҟала, нанҳәа 10 рзы апрезидент ипресс-маҵзура аҟынтә ицәырҵит аҳәамҭа "Ҳазҭагылоу аамҭазы аҭагылазаашьа аҭҵаара мҩаԥысуеит" ҳәа. Аҳәамҭа ишҳаҵанаҳәо ала, Аԥсны анапхгара ари азҵаатәы азы, агәаҭарақәа анымҩаԥыслак ашьҭахь алкаақәа ҟарҵоит. Ари ахҭыс азы, иҳәынҭқарратәу аинформациатә хархәагақәа уамак рҽырымҟьеит, апресс-маҵзура иҳаланаҳәаз аинформациа аздырхеит, иҷыдоу аҭыжьымҭақәагьы азырымкит. Иҳәынҭқарратәым ирҳәази ирымҳәази ахәшьара аҭара хықәкыс исымаӡам уажәы абра, урҭ уеизгьы-уеизгьы "рхы иақәиҭуп".
Хымԥада, уаанӡа акәызҭгьы, Бжьаниа идгылоз аоппозициатә информациатә хархәагақәа ирҳәашаз рдыррын, адипломат Аԥсны агәашә иҭалашьа ҳзырбоз авидео иахьеи-уахеи идырҵәирын, аха уажәы амчрахь ианааи "ажәа ахақәиҭра" ҳәа ззырҳәоз аԥсы ахьҭоугьы ргәаламшәеит, имашьына аҳәааҿы "ианжәылозгьы" цәыррымгеит.
Ари ахҭыс Урыстәылеи Аԥсни реизыҟазаашьазы узхыҽхәаша акәым. Ҳтәыла ахада ицхырааҩцәеи иабжьгаҩцәеи узвамлаша ахымҩаԥгашьа аадырԥшлароуп. Ихадоу ҳастратегиатә ҳәынҭқарра ҳәа Урыстәыла ианазаҳҳәо, ҳдипломат ихымҩаԥгашьа ҳаизыҟазаашьақәа ирмыхәарашәа сыҟоуп. Анаҩсан иҳауз ажәабжьқәа рыла, Ахра Аҩӡба иқәыз ауал ишәеит, ахҭыс азы Урыстәыла аганахьала аусҭҵаара нап аркуп. Абри аныҟала, асоциалтә ҳақәа рҿы ацәажәарақәа цәырҵуа иалагеит Аҩӡба иусура дамырхуамашь ҳәа. Сара схәыцрақәа ртәы сҳәозар, дамырх сыздыруам, аха Аҩӡба дара рхаҭақәа рамхра азҵаатәы ықәимыргылааит…
Автори аредакциеи ргәаанагарақәа еиқәымшәозар ҟалоит.